_:nfd691c1004a949c2a4a7fd51682086ffxb0
<http://schema.org/articleBody>
"Az alakulat a Belga Nagydíjon új padlólemezzel akart versenyezni, de szombatra végül leszedték azt az autóról, mert problémákat tapasztaltak. Azóta szinte minden hétvégén ment a kísérletezés és vizsgálódás annak kapcsán, hogy vajon ez okozza-e a nehézségeiket és formájuk visszaesését.\nBakuban már egyáltalán nem is használták az új padlólemezt, de a teljesítményük ennek ellenére sem volt annyira erős, mint a nyári szünet előtti futamokon. A csapat viszont elvileg látja, hol kell fejlődnie, így az őszi szünetet követően ismét újdonságok érkeznek az autóra, mondta Andrew Shovlin vezető pályamérnök.\n„Minden egyes futamon próbálunk teljesítményt találni. A fókuszt most azonban az jelenti nálunk, hogy Austinra előálljunk egy komolyabb csomaggal. Ezt követően még fognak érkezni apróbb dolgok, de most egyértelműen azon dolgozunk, hogy ez a nagyobb fejlesztés elkészüljön az amerikai versenyre.”\nGeorge Russell némi szerencsével a harmadik helyen zárt Bakuban, Lewis Hamilton azonban a bokszból rajtolva csak kilencedik lett. Shovlin ennek kapcsán még elmagyarázta, hogy a hétszeres bajnok autóján másmilyen beállításokat teszteltek.\n„Lewis az időmérőn küszködött az autóval, míg George sokkal jobbnak találta a beállításait és az egyensúlyt. Lewis ezért összeült a mérnökeivel, hogy kitalálják, mit lehetne jobban csinálni erre a pályára, hogy mivel lehetne fordulékonyabbá tenni az autót. Ezeket a módosításokat aztán a versenyre alkalmazták is.”\n„Nem arról volt szó, hogy új vagy kísérleti alkatrészek kerültek az autójára, hanem inkább csak egy lehetőséget kaptunk arra, hogy az időmérő és a futam között változtassunk.”\nHa Hamilton verseny utáni nyilatkozatait vesszük alapul, akkor nem sikerült jól az új beállítás megtalálása, mivel a hétszeres bajnoknak egész futamon „rángatnia kellett a kormányt”, hogy az autó elforduljon, és a tempója sem volt valami meggyőző, hiába rajtolt a bokszból új erőforrással és átvariált autóval.\nAustin azonban még kicsit odébb van, így most a Mercedes is még Szingapúrra fókuszál, ahol ráadásul különleges festéssel fognak rajthoz állni.\n&nbsp;"
<https://hu.motorsport.com/f1/news/komoly-fejlesztesekkel-keszul-a-mercedes-az-amerikai-nagydijra/10655671/>